Manden bag angrebet på to moskeer i New Zealand i sidste uge får nok en dag en statue rejst af sig som påskønnelse for drabene på 50 mennesker. For han kan måske sammenlignes med frihedskæmperne under Anden Verdenskrig.

Udsagnene er ikke fremsat på den mørkeste del af internettet, men på Den Korte Avis med over 1 million læsere på en måned. Mediet ejes af den tidligere socialdemokratiske social- og indenrigsminister Karen Jespersen og Ralf Pittelkow, tidligere personlig rådgiver for den socialdemokratiske statsminister Poul Nyrup Rasmussen.

En anden bruger af Den Korte Avis mener, at angrebet var »god gammeldags payback ... Det er altid hårdt at smage egen medicin«.